
CATRE. 
Camera Deputaţilor, Comisia pentru Drepturile Omului, Culte şi problemele 

Minorităţilor naţionale 


Domnului Preşedinte al Comisiei pentru Drepturile Omului, Culte şi 



problemele Minorităţilor naţionale din Camera Deputaţilor şi tuturor deputaţilor

Ref: 

Paşapoartele biometrice, un motiv de îngrijorare pentru cetăţenii români
Stimate domnule PREŞEDINTE,

Stimate Doamna/Stimate Domnule DEPUTAT,


Mă numesc Eugen Lucan şi sunt membru în Comitetul Economic si Social European. Ca cetăţean român şi reprezentant al României în acest Comitet am luat atitudine în sesiunile plenare CESE împotriva amprentării cetăţenilor români de etnie romă din Italia. Consider că acesta luare de poziţie publică a societăţii civile şi a guvernului trebuie păstrată şi în cazul introducerii amprentării ca element biometric în noile paşapoarte. Aş dori să supun atenţiei dumneavoastră două puncte de vedere dezbătute în CESE: AMPRENTAREA ca element biometric şi tehnologia RFID prezentată în avizul CESE TEN 293 pe care vi-l anexez integral împreună cu Procesul Verbal de aprobare a Avizului CESE/TEN 293.

AMPRENTAREA este un element biometric care conduce la Discriminarea Instituţională a tuturor cetăţenilor români, la crearea unei atmosfere de intimidare, ostilă, degradantă, umilitoare sau ofensatoare, îndreptată atât împotriva cetăţenilor de etnie romă cât şi împotriva tuturor cetăţenilor României.
1. Includerea amprentelor digitale reprezintă fără nici o îndoială o încălcare a dreptului la viaţă intimă, reglementat atât de Carta Drepturilor Fundamentale (art. 7), cât şi de Constituţia României (art. 26), precum şi Dreptul la Prezumţia de Nevinovăţie prevăzut de Rezoluţia 40/33 din 29.11.1985 a Organizaţiei Naţiunilor Unite la care România a aderat. 
2. În practica judiciară a statelor comunitare amprentarea este o modalitate de a evidenţia şi de identificare a persoanelor care au săvârşit fapte penale. În noile paşapoarte biometrice se vor preleva şi amprentele digitale ale cetăţenilor români care nu au săvârşit fapte penale;
3. Statul român prin Autoritatea Naţională pentru Protecţia Drepturilor Copilului, Consiliul Naţional pentru Combaterea Discriminării şi Agenţia Naţională pentru Romi într-un Comunicat se declarau îngrijorate de intenţiile autorităţilor italiene de a amprenta cetăţenii şi copiii romi de naţionalitate română din taberele de nomazi de pe teritoriul Italiei. În două situaţii SIMILARE cu privire la amprentare Statul român se comportă diferit. 
4. În condiţiile în care asupra cetăţenilor români nu planează acuzaţii de natură penală, măsurile în legătură cu amprentarea din paşapoarte aruncă asupra acestora o imagine nefavorabilă de natură infracţională, încălcându-se prin aceasta pe de o parte dreptul cetăţenilor şi copiilor români la imagine, prevăzut de Convenţia Internaţională privind drepturile copilului, iar pe de altă parte dreptul la prezumţia de nevinovăţie prevăzut de Rezoluţia 40/33 din 29.11.1985 a Organizaţiei Naţiunilor Unite. Amprentarea digitală de pe paşaport reprezintă fără nici o îndoială o încălcare a dreptului la viaţa intimă, reglementat atât de Carta Drepturilor Fundamentale (art. 7), cât şi de Constituţia României (art. 26) 

5. Prin această lege există astfel posibilitatea de a se crea o atmosferă de intimidare, ostilă, degradantă, umilitoare sau ofensatoare, îndreptată împotriva tuturor cetăţenilor României. 
În avizul CESE TEN 293 se precizează RFID nu este o tehnologie matură, astfel încât potenţialul său deplin nu este încă înţeles. Pe de-o parte, poate aduce beneficii greu de imaginat civilizaţiei noastre tehnologice, iar pe de altă parte poate reprezenta cea mai mare ameninţare cunoscută la adresa libertăţii şi a ieţii private. 

Avizul CESE TEN 293 precizează: Există puternice ameninţări la adresa vieţii private şi a libertăţilor cetăţeneşti:

1. etichetele RFID pot fi aplicate în/pe obiecte şi documente fără ştiinţa persoanei care ajunge în posesia lor. Deoarece undele radio traversează silenţios şi cu uşurinţă ţesăturile, materialele plastice şi alte materiale, este posibilă citirea etichetelor RFID cusute pe îmbrăcăminte sau fixate pe obiecte din portofele, sacoşe, valize şi altele;

2. codul electronic al produsului dă posibilitatea oricărui obiecte de pe Pământ să aibă un număr de identitate propriu. Folosirea unor numere de identitate unice poate conduce la crearea unui sistem global de înregistrare a articolelor, în care fiecare obiect fizic este identificat şi asociat cu cumpărătorul sau cu proprietarul său la punctul de desfacere sau transfer;

3. instalarea RFID necesită crearea unor uriaşe baze de date, care să conţină datele de pe etichetele unice. Aceste înregistrări pot fi asociate cu date de identificare personale, în special ţinând seama de extinderea memoriilor şi a capacităţii de prelucrare a calculatoarelor;

4. etichetele pot fi citite de la distanţă, nelimitându-se la raza vizuală, de către dispozitive de citire care pot fi încorporate invizibil în aproape orice mediu în care se adună mai multe persoane. Dispozitivele pot fi încorporate în dale de podea, ţesute în covoare, mascate în cadrul uşilor sau ascunse în sertare, ceea ce face practic imposibil ca o persoană să ştie când este scanată;

5. dacă identitatea personală este asociată cu numerele unor etichete RFID unice, persoana poate fi localizată sau i se poate elabora profilul fără ca aceasta să ştie sau să-şi dea consimţământul;

6. se poate imagina o lume în care dispozitivele de citire RFID formează o reţea globală omniprezentă. O astfel de reţea nu ar avea nevoie de dispozitive peste tot. Sistemul din zona de circulaţie cu taxă din Londra poate localiza toate autovehiculele care intră în perimetrul central cu relativ puţine camere, strategic amplasate. În acelaşi mod, se poate construi o reţea de dispozitive de citire a etichetelor RFID strategic amplasate. Acest lucru nu trebuie permis.


Ţinând cont de aceste argumente vă solicit SĂ RESPINGEŢI şi să nu daţi avizul acestei Comisii pentru promulgarea OG nr. 207/2008, pentru că se pot crea premizele încălcării prezumţiei de nevinovăţie a tuturor cetăţenilor români, se încalcă Dreptul la viaţa intimă şi privată reglementat de art. 26 din Constituţie, Dreptul la siguranţa persoanei consacrat de art.23 al.2 din Constituţie, Dreptul la libera circulaţie - Protocolul 4 al.2 din C.E.D.O. si art.25 din Constituţia României, Dreptul la demnitate al fiinţei umane, se încalcă Protecţia datelor cu caracter personal - Art. 8 din Carta drepturilor fundamentale U.E., Dreptul la libertatea conştiinţei - Art. 29 alin. 1 din Constituţia României.

Vă mulţumesc,

Cu deosebită consideraţie,

Eugen Lucan

Membru CESE

Preşedinte Asociaţia ANGEL

















